32004R0216
L 036/13
JURNALUL OFÍCIAL AL UNIUNII EUROPENE
REGULAMENTUL (CE) NR. 216/2004 AL COMISIEI
din 6 februarie 2004
de modificare a Regulamentului (CEE) nr. 1722/93 de stabilire a unor norme de aplicare a Regulamentelor (CEE) nr. 1766/92 și (CEE) nr. 1418/76 ale Consiliului privind restituirile la producție în sectorul cerealelor și al orezului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), în special articolul 7 alineatul (3),
având în vedere Regulamentul (CEE) nr. 3072/95 al Consiliului din 22 decembrie 1995 privind organizarea comună a pieței orezului (2), în special articolul 8 litera (e),
întrucât:
(1)
Regulamentul (CEE) nr. 1722/93 al Comisiei (3) prevede modul de calculare a restituirii. Situația pe piață a amidonului din cartofi, influențată în special de prețul minim pentru cartofi, poate fi diferită de cea a amidonului din cereale. În consecință, trebuie să se prevadă posibilitatea stabilirii unei restituiri diferite pentru amidonul din cartofi.
(2)
Cererile pentru obținerea certificatelor de restituire pot fi depuse în fiecare zi lucrătoare înainte de ora 15.00, ora Bruxelles-ului. Deoarece acest termen ar putea expira după începerea reuniunii Comitetului de gestionare a cerealelor pentru stabilirea ratelor de restituire, există riscul depunerii unor cereri speculative. În consecință, termenul trebuie reportat.
(3)
Regulamentul (CEE) nr. 1722/93 prevede că certificatele de restituire la producție sunt valabile până în ultima zi a celei de-a cincea luni de la eliberare. Astfel există riscul să se elibereze certificate pentru volume prea mari; deoarece Comisia nu poate să respingă cererile de certificat în eventualitatea unei speculații, și nici să stabilească o rată de restituire diferită fără a consulta Comitetul de gestionare a cerealelor, perioada de valabilitate a certificatelor trebuie redusă pentru a se sfârși în ultima zi a celei de-a treia luni de la eliberare.
(4)
Comisia nu deține informații detaliate privind cantitățile pentru care s-au acordat restituiri la producție decât după trei luni de la sfârșitul fiecărui trimestru al anului calendaristic. Pentru a se asigura transparența, statele membre trebuie să anunțe Comisia lunar asupra cantităților de amidon pentru care s-au depus cereri de certificat.
(5)
Regulamentul (CEE) nr. 1722/93 trebuie modificat în consecință.
(6)
Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Regulamentul (CEE) nr. 1722/93 se modifică după cum urmează:
1.
La articolul 3 alineatul (2) se adaugă următorul paragraf:
„Pentru amidonul din cartofi se poate stabili o rată diferită care să reflecte prețul minim indicat la articolul 8 alineatul (1) din Regulamentul (CEE) nr. 1766/92.”
2.
La articolul 5 alineatul (1), a doua frază se înlocuiește cu următorul text:
„Cererile pot fi depuse în fiecare zi lucrătoare înainte de ora 13.00, ora Bruxelles-ului.”
3.
La articolul 6 alineatul (3), primul paragraf se înlocuiește cu următorul text:
„(3) Certificatul de restituire cuprinde informațiile solicitate în conformitate cu articolul 5 alineatul (2) și menționează rata restituirii și ultima zi de valabilitate a certificatului, care este ultima zi a celei de-a treia luni de la eliberare.”
4.
Articolul 12 se înlocuiește cu următorul text:
„Articolul 12
Statele membre anunță Comisiei:
(a)
până la sfârșitul primei săptămâni a fiecărei luni, cantitățile de amidon pentru care în luna precedentă s-au depus cereri de certificat, menționate la articolul 5 alineatul (1);
(b)
în decurs de trei luni de la sfârșitul fiecărui trimestru al anului calendaristic, tipul, cantitățile și originea amidonului (porumb, grâu, cartofi, orz, ovăz sau orez) pentru care s-au plătit restituiri și cantitățile de produse pentru care s-a utilizat amidon.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 februarie 2004.